Galaxy Zoo
Galaxy Zoo, internetprojekt der har til mål at klassificere galakser med hjælp fra almindelige internetbrugere. Projektet, der blev startet på initiativ af astronomer ved Oxford University, Portsmouth University, Johns Hopkins University og Yale University, startede op i 2007 og har indtil videre haft deltagelse af op mod 150.000 brugere verden over; det er således et af de mest succesfulde videnskabelige projekter med deltagelse af almindelige borgere nogensinde. Galaxy Zoo anvender data fra Sloan Digital Sky Survey og har bidraget til forståelsen af galaksernes udvikling og fordeling.
Galaxy Zoo er med tiden blevet udvidet til at omfatte andre projekter: Moon Zoo, hvor billeder fra en sonde i omløb om Månen analyseres, computermodellering af galaksesammenstød (mergers), jagt på supernovae og Solar Stormwatch, hvor der analyseres satellitbilleder af Solen. Projekterne er samlet på websitet Zooniverse.

Galaxy Zoos hjemmeside


Zooniverses hjemmeside
